রাষ্ট্রের তিনটি গুরুত্বপূর্ণ অঙ্গের একটি- বিচার বিভাগ। বাংলাদেশের অধস্তন আদালতসমূহ বিচার বিভাগের একটি অন্যতম অংশ। মৌলিক অধিকার, মানবাধিকার, রাজনৈতিক, অর্থনৈতিক ও সামাজিক সাম্য, স্বাধীনতা ও সুবিচার সর্বোপরি আইনের শাসন নিশ্চিত করার লক্ষ্যে প্রণীত হয়েছে রাষ্ট্রের সর্বোচ্চ আইন গণপ্রজাতন্ত্রী বাংলাদেশের সংবিধান। সংবিধানে রাষ্ট্রের গুরুত্বপূর্ণ অঙ্গ হিসেবে বিচার বিভাগের দায়িত্ব এবং স্বতন্ত্র বৈশিষ্ট্য সুস্পষ্টভাবে বর্ণিত আছে। একটি দেশের বিচার বিভাগ বলতে আইনের ব্যাখ্যা-বিশ্লেষণ, বিরোধ মীমাংসার মাধ্যমে আইনের প্রয়োগ ও শাস্তি প্রদানকারী বিভিন্ন ট্রাইব্যুনালসহ সকল ধরনের আদালতকে বোঝায়। প্রচলিত আইন ও ন্যায়-নীতির ভিত্তিতে বিচারপ্রার্থী এবং অভিযুক্তদের মধ্যে বিরোধ নিষ্পত্তি ও সমাজে ন্যায়বিচার প্রতিষ্ঠাই এই আদালতগুলোর লক্ষ্য। যখন স্বাভাবিক জীবনধারার মধ্য থেকে মানুষের কোনো অধিকার লঙ্ঘিত হয় বা হওয়ার সম্ভাবনা দেখা দেয় তখন সে অধিকার রক্ষার জন্য আদালতের আশ্রয় গ্রহণ করা হয়। গণতান্ত্রিক অধিকার প্রতিষ্ঠা ও রক্ষা করার জন্য সুষ্ঠু ও নিরপেক্ষ বিচার ব্যবস্থা অপরিহার্য। বিচার কাজ সুষ্ঠু ও নিরপেক্ষভাবে সম্পন্ন করার জন্য সব...